<classify> MKUU wa Mkoa wa Dodoma, Dk Binilith Mahenge amewaagiza Wakuu wa Wilaya, wakurugenzi na watendaji wengine kubuni mbinu na kutafuta chanzo cha uhakika cha fedha kwa ajili ya shughuli za Mwenge.Akizungumza baada ya kufanyika Tathimini ya Mbio za Mwenge 2019 mkoani hapo, Dk Mahenge alisema wakati umefika kuwa na chanzo cha uhakika na kupanga bajeti kwa ajili ya shughuli za mwenge kwani kila mwaka utakuwepo.Hakuna namna ambayo tunaweza kusema mbio za mwenge ni dharura, kila mwaka utakuwepo, hivyo watendaji wa halmashauri wanatakiwa kujiandaa na kupanga bajeti kuhusu mbio za mwenge, amesema.Dk Mahenge pia alisema viongozi wa mkoa kwa upande wao wakiongozwa na Katibu Tawala RAS nao wanao wajibu wa kuandaa bajeti ya kupokea na kukabidhi mwenge katika mkoa mwingine wasitegemee wilaya kufanya hilo.Awali, akizungumza Mkuu wa Wilaya ya Bahi, Mwanahamisi Munkunda alisema mbio za mwenge katika kila halmashauri hazina bajeti, hivyo ni budi madiwani katika halmashauri kufikiria kuingiza vifungu ya bajeti kwa ajili ya shughuli hiyo.  <topic>: kitaifa 